IZVEDBENI SKLEP KOMISIJE (EU) 2020/1501

z dne 14. oktobra 2020

o oceni v skladu z Uredbo (EU) 2018/1139 Evropskega parlamenta in Sveta v zvezi z začasno izjemo od nekaterih določb Uredbe Komisije (EU) št. 1321/2014, ki jo je odobrila Nemčija

(notificirano pod dokumentarno številko C(2020) 6891)

(Besedilo v nemškem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti člena 71(2) Uredbe,

ob upoštevanju naslednjega:

(1) Pristojni organ Luftfahrt-Bundesamt (v nadaljnjem besedilu: LBA) je 25. februarja 2020 v imenu Nemčije obvestil Komisijo, Agencijo Evropske unije za varnost v letalstvu (v nadaljnjem besedilu: Agencija ali EASA) in druge države članice, da je družbi Lufthansa Technik AG odobril izjemo od izpolnjevanja zahtev iz točke 145.A.42 Priloge II (Del 145) k Uredbi Komisije (EU) št. 1321/2014 (2). V skladu z navedeno točko mora organizacija, odobrena v skladu z Delom 145, zagotoviti, da se komponente v zrakoplov ali drugo komponento vgradijo samo, če so v zadovoljivem stanju in sporočene na obrazcu EASA 1 ali enakovrednem dokumentu ter če je določena komponenta, standardni del ali material naveden v ustreznih podatkih za vzdrževanje.

(2) Izjema, ki jo je LBA odobril v okviru prihodnjih projektov dodatnega certifikata tipa, družbi Lufthansa Technik AG omogoča, da v nekaterih primerih ne izpolnjuje zahtev iz točke 145.A.42 Priloge II (Del 145) k Uredbi Komisije (EU) št. 1321/2014 za nekatere komponente, ki jih bo družba Lufthansa Technik AG vgradila in so bile proizvedene kot prototipne komponente.

(3) LBA pojasnjuje, da v preteklosti nekaterih prototipnih komponent, ki jih je družba Lufthansa Technik AG vgradila v zrakoplov, proizvajalec pozneje ni mogel ponovno certificirati kot skladne s projektnimi podatki spremembe, potem ko je bila sprememba odobrena z izdajo dodatnega certifikata tipa. LBA se sklicuje na primere, v katerih je imel proizvajalec sedež v Združenih državah in ponovna certifikacija ni bila mogoča, potem ko je komponenta zapustila proizvajalca, in na primere, v katerih je proizvajalec postal plačilno nesposoben pred odobritvijo projektnih podatkov. LBA pojasnjuje, da v navedenih primerih ponovna certifikacija komponent ni bila mogoča oziroma je povzročila upravno breme, zaradi česar je prišlo do zamud pri vračanju zrakoplovov v uporabo, posledično pa družba Lufthansa Technik AG ni mogla izpolniti naročil strank in tako je nastalo finančno in gospodarsko tveganje.

(4) V izjemi, ki jo je odobril LBA, niso določeni izdelki ali projekti, v zvezi s katerimi je družba Lufthansa Technik AG oproščena izpolnjevanja zahtev iz točke 145.A.42 Priloge II (Del 145) k Uredbi Komisije (EU) št. 1321/2014 in za katere lahko sprejme vgradnjo neskladnih komponent. LBA pojasnjuje, da ima družba Lufthansa Technik AG majhno število prihodnjih projektov dodatnega certifikata tipa, v katerih se lahko pojavijo take težave in pri katerih družba Lufthansa Technik AG morda ne bo mogla izpolniti zahtev iz točke 145.A.42 Priloge II (Del 145) k Uredbi Komisije (EU) št. 1321/2014. Izjema je bila odobrena v pričakovanju morebitnih težav, da bi se v prihodnje izognili zamudam pri vračanju spremenjenih zrakoplovov v uporabo. Izjema velja od 13. februarja 2020 do 31. decembra 2021 in tako presega obdobje osmih zaporednih mesecev.

(5) Izjema kot ublažitev neizpolnjevanja zahtev iz točke 145.A.42 Priloge II (Del 145) k Uredbi Komisije (EU) št. 1321/2014 določa, da lahko družba Lufthansa Technik AG zrakoplov s prototipnimi komponentami sprosti na podlagi alternativnega postopka, ki vključuje primerjavo statusa certifikacije vsake take komponente z odobrenimi projektnimi podatki, pridobljenimi po zaključku ustreznega postopka odobritve dodatnega certifikata tipa.

(6) Agencija je po oceni 16. julija 2020 izdala negativno priporočilo o izjemi, ki jo je odobril LBA.

(7) Komisija se strinja s priporočilom Agencije.

(8) V skladu s členom 71(1) Uredbe (EU) 2018/1139 lahko država članica odobri izjemo za vse fizične ali pravne osebe, za katere se uporablja navedena uredba, v primeru nujnih nepredvidenih okoliščin, ki vplivajo na navedene osebe, ali nujnih operativnih potreb navedenih oseb, kadar so izpolnjeni vsi pogoji iz točk (a) do (d) navedenega člena.

(9) Kar zadeva „nujne nepredvidljive okoliščine“ ali „nujne operativne potrebe“, Komisija meni, da izjema ni utemeljena z nujnimi nepredvidljivimi okoliščinami, ki vplivajo na družbo Lufthansa Technik AG, ali nujnimi operativnimi potrebami družbe Lufthansa Technik AG, kot zahteva člen 71(1) Uredbe (EU) 2018/1139. Izjema je odobrena v pričakovanju morebitnih prihodnjih težav s ponovno certifikacijo prototipnih komponent. Čeprav so nekatere od teh težav dejansko lahko nepredvidljive, kot je na primer stečaj dobavitelja, ali povzročijo operativno potrebo po dajanju zrakoplova v uporabo, do teh težav nikoli ni dejansko prišlo, niti ni bilo znakov, da bi do njih lahko prišlo v trenutku izdaje te izjeme. Nemčija zlasti ni predložila nobenih dokazov, na podlagi katerih bi bilo mogoče sklepati, da so nekateri proizvajalci družbi Lufthansa Technik AG povedali, da ne bodo mogli zagotoviti komponent z zahtevanimi potrditvenimi izjavami v zvezi z nekaterimi projekti. Zato Komisija meni, da zahteva glede nujnosti v tem primeru ni izpolnjena.

(10) Poleg tega Komisija meni, da izjema ne izpolnjuje zahtevanih omejitev glede področja uporabe in trajanja, kot je določeno v točki (d) člena 71(1) Uredbe (EU) 2018/1139. Medtem ko se izjema izda le za primere, ko ponovna certifikacija prototipne komponente ni mogoča, se izjema dejansko uporablja za vsak projekt dodatnega certifikata tipa, ki se izvaja v obdobju njegove uporabe, in neomejeno število možnih komponent, ki se vgradijo v podporo takemu projektu ali projektom dodatnega certifikata tip. Poleg tega Komisija ugotavlja, da LBA ni dokazal, da je izjema časovno omejena na to, kar je nujno potrebno. Čeprav naj bi izjema prenehala veljati 31. decembra 2021, LBA ni prepričljivo utemeljil, kako je ta datum prenehanja veljavnosti povezan z okoliščinami ali potrebami, ki zahtevajo to izjemo.

(11) Zato izjema, ki jo je odobril LBA, ne izpolnjuje pogojev iz člena 71(1) Uredbe (EU) 2018/1139 –

SPREJELA NASLEDNJI SKLEP:

Člen 1 Izjema od zahtev iz točke 145.A.42 Priloge II (Del 145) k Uredbi (EU) št. 1321/2014, ki jo je Nemčija odobrila ter 25. februarja 2020 priglasila Komisiji, Agenciji Evropske unije za varnost v letalstvu in drugim državam članicam, ki družbi Lufthansa Technik AG omogoča, da v nekaterih primerih ne izpolnjuje zahtev iz točke 145.A.42 za nekatere komponente, ki jih mora vgraditi družba Lufthansa Technik AG in ki so bile proizvedene kot prototipne komponente, ne izpolnjuje pogojev iz člena 71(1) Uredbe (EU) 2018/1139.

Člen 2 Ta sklep je naslovljen na Zvezno republiko Nemčijo.

V Bruslju, 14. oktobra 2020 Za Komisijo Adina VĂLEAN Članica Komisije

(1) UL L 212, 22.8.2018, str. 1.

(2) Uredba Komisije (EU) št. 1321/2014 z dne 26. novembra 2014 o stalni plovnosti zrakoplovov in letalskih izdelkov, delov in naprav ter o potrjevanju organizacij in osebja, ki se ukvarjajo s temi nalogami (UL L 362, 17.12.2014, str. 1).